О Б Р А З Л О Ж Е Њ Е

I. УСТАВНИ ОСНОВ

Уставни основ за доношење Закона о изменама Закона о платама службеника и намештеника у органима аутономне покрајине и јединице локалне самоуправе садржан је у одредбама чл. 97. тач. 8) и 17) Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

Разлог за доношење Закона о изменама Закона о платама службеника и намештеника у органима аутономне покрајине и јединице локалне самоуправе је потреба да се утврди нови рок за почетак примене Закона о платама службеника и намештеника у органима аутономне покрајине и јединице локалне самоуправе, у складу са предложеном изменом Закона о систему плата запослених у јавном сектору („Службени гласник РС”, бр. 18/16, 108/16, 113/17, 95/18 и 86/19).

Наведена потреба узрокована је, пре свега, сложеном епидемиолошком ситуацијом проузрокованом пандемијом вируса COVID-19 на територији Републике Србије током 2020. године, која је довела до отежаног функционисања свих подсистема јавног сектора а самим тим је било онемогућено спровођење неопходних мера и активности потребних за прелазак на нов систем плата у 2021. години. Пуна имплементација прописа о платама запослених у јавном сектору подразумева интензивну сарадњу свих учесника у реформи система плата ради постизања што већег консензуса у њеном спровођењу, што је било значајно отежано током 2020. године. Сложеност процеса имплементације закона који подразумева читав низ активности за државне органе, органе аутономне покрајине и јединице локалне самоуправе (даље нормативне активности и анализе финансијских ефеката имплементације реформе и њен утицај на буџет), као и за друге послодавце у јавном сектору, односно за јавне службе и друга правна лица (доношење кадровских планова, аката о систематизацији, решења о утврђивању коефицијента за сваког запосленог у јавном сектору и др), условила је потребу да се до почетка примене закона остави одговарајући временски период у којем ће моћи да се оствари несметана комуникација о реформским активностима са свим деловима јавног сектора.

Имајући у виду да је немогуће предвидети дужину трајања ове епидемиолошке ситуације, као и последице које она може проузроковати на несметано функционисање целокупног јавног сектора, предложено је утврђивање новог рока за почетак примене закона.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога закона мења се наслов и члан 32. Закона о платама службеника и намештеника у органима аутономне покрајине и јединице локалне самоуправе којим се уређује начин утврђивања основице за обрачун и исплату плата запослених у јединицама локалне самоуправе приликом преласка на нов систем плата, односно за 2022. годину и наредне две буџетске године.

Чланом 2. мења се члан 38. Закона о платама службеника и намештеника у органима аутономне покрајине и јединице локалне самоуправе, односно прописује да се одредбе о награђивању службеника по основу резултата рада одређивањем већег коефицијента примењују почев од 2023. године, а на основу оцена остварених у 2021. и 2022. години.

Чланом 3. мења се члан 42. наведеног закона редефинисањем рокова од којих почиње примена појединих одредаба наведеног закона.

Чланом 4. уређује се ступање овог закона на снагу.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије за 2020. годину, као ни за две наредне буџетске године.

V. РАЗЛОЗИ ЗБОГ КОЈИХ СЕ ПРЕДЛАЖЕ СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РС”

Предлаже се да закон ступи на снагу наредног дана од дана објављивања у „Службеном гласнику Републике Србије”, будући да постоји нарочито оправдани разлог за ступање на снагу закона пре осмог дана од дана објављивања, у складу са чланом 196. став 4. Устава Републике Србије, а то је да се одложи почетак примене Закона предвиђен за 1. јануар 2021. године, јер нису створени услови за његову примену и тако избегну штетне последице за рад органа аутономне покрајине и јединица локалне самоуправе и за остваривање права запослених.